**צילום מטפורי ככלי הוראה-למידה**

**תמונה אחת שווה אלף מילים** .... ובעידן שלנו, כאשר כמעט וכל תלמיד מצויד בטלפון-חכם עם מצלמה, וכאשר כמעט בכל כיתה מקרן ומחשב, כדאי לעשות בהם שימוש.

לפניכם הצעה לפעילות, המשלבת חקר, עבודת צוות, עבודה עצמית, ביטוי מסכם באמצעות תוצר ופרזנטציה. במילים אחרות, זוהי הצעה לפעילות המשלבת בתוכה את מיומנויות המאה עשרים ואחת, הלכה למעשה, באופן פשוט, יעיל ונגיש.

בחרו נושא/מושג בו תרצו לעסוק – זה יכול להיות נושא ערכי, לימודי, תרבותי, אקטואלי ועוד. למשל:

**ראש השנה** – איחולים לשנה החדשה/ברכה אישית

**סיכום שנה** – מה היה משמעותי עבורי?

**מהו ישראלי עבורי? יהודי?**

**מושגים מתחומים שונים, כגון:** זהות, דמוקרטיה, קונפליקט, הגירה/מהגרים, קשר בין-דורי, שיר, משקל, נפח, זווית, מחתרת, שואה, הקמת המדינה, לוואי, דיוקי הגייה, מבחן, דיאלוג ועוד ...

**מהלך הפעילות:**

1. חלוקת הכיתה לקבוצות – מומלץ 3-4 תלמידים בקבוצה
2. על הקבוצה לחקור את המושג במקורות שונות בהתאם לשאלות מנחות שניצנו על ידי המורה
3. דיון קבוצתי – על כל אחד בקבוצה לשתף את חברי הקבוצה ולהסביר מהו המושג עבורו.
4. תוצר קבוצתי – על התלמידים לאתר במרחב בו הם נמצאים (חדר, תיק, קלמר, פריט לבוש...) תמונה מטפורית המייצגת את המושג עבור הקבוצה. ניתן גם לביים תמונה בסיוע חברי הקבוצה.
5. פרזנטציה – הצגת התוצר במליאה, תוך הסבר ונימוק לבחירה המטפורית.
6. **רפלקציה** – מה למדתי מהתהליך על הנושא? על עצמי? על אופן הלמידה?

**הארות:**

* ניתן להיעזר בצילום אישי כבר בשלב מספר 3.
* את התמונות ניתן לשלוח לקבוצת ווטאפ ולהקרין אותן בכיתה
* את התמונות ניתן לשלב במצגת שתוצג בכיתה
* תמונות איכותיות ניתן לערוך לתערוכה לימודית/ערב הורים
* כדאי להקדים, להסביר ולהדגים, מהי מטפורה/מהו ביטוי מטפורי

**רווחים:**

* חקר - חיפוש ברשת
* הפנמה ועבודה בדרכים שונות על אותו מושג
* עבודת צוות
* יצירתיות
* שימוש בטכנולוגיה
* פרזנטציה
* רפלקציה
* חיבור אישי

**דוגמה לפעילות שנעשתה בחטיבת "יהלום" בישוב שוהם:**

הפעילות מופיעה כלשונה, כפי שהיא תלויה ומפורסמת במבואת החטיבה.

**יהודי וישראלי מזווית אישית**

במסגרת פעילות 'כיתת אמן' בשכבה ז', ובהתייחס לנושא בשכבת הגיל: "בני מצווה" ו"שורשים", בחרנו לבדוק את זווית הראיה של אחד ואחת מהתלמידים בפרויקט צילום ייחודי התואם את המוצג במבואה כולה.

**בשלב ראשון**, ערכו התלמידים רשימת א' ב' בה רשמו בכל אות את האסוציאציה שלהם כהמשך למשפט: "בשבילי להיות ישראלי זה ..." ו"בשבילי להיות יהודי זה..."

**בשלב שני**, כל תלמיד בחר 5 מילים מהרשימה שהתקבלה והרכיב מהן משפט מתאים.

**בשלב השלישי**, כל תלמיד בחר מושג אחד מכל נושא כמיצג את הישראלי והיהודי מבחינתו.

בסיום התהליך התבקשו התלמידים לצלם בבית/ברחוב/בסביבה הטבעית שלהם צילום אחד המבטא באופן המשמעותי ביותר מבחינתם את המושג שבחרו ואת הבחירה כיהודי וכישראלי.

מורה מלווה את כיתת האמן: בלהה פיש

שמות התלמידים מופיעים בכל צילום.

**דוגמה לפעילות ותוצר שנעשו לראש השנה בחטיבת זאב, בהרצליה:**

(מצורפת מצגת – פעילות ותוצרים)

בהצלחה

שרית חדד יועצת ארגונית-פדגוגית

שרון רחמים רכזת פדגוגית חט"ב זאב, הרצליה